ગોંડલમાં બેપ્સ સંસ્થાના આધ્યાત્મિક વડા તેમ જ ગુણાતીત સંતપરંપરાના ત્રીજા અનુગામી શાસ્ત્રીજી મહારાજે ગુણાતીતાનંદ સ્વામીના અગ્નિસંસ્કાર સ્થાને અહીં દેરી બનાવી તેના ઉપર ત્રણ શિખરીય ભવ્ય મંદિર રચી આપણને એક અનુપમ ભેટ અર્પી છે. આ મંદિરની રચના એ રીતે કરાઈ છે કે દૂર રસ્તે નીકળતા રાહદારીઓને પણ ત્યાંથી જ આ અક્ષરદેરી અને ઉપર બિરાજમાન અક્ષરપુરુષોતમ મહારાજની પંચધાતુની મૂર્તિનાં દર્શન થઈ શકે. તેમણે આ મંદિર નિર્માણ કરીને લાખો મનુષ્યો માટે કલ્યાણનું સદાવ્રત જાણે ખુલ્લું મૂક્યું છે. તેઓ કહેતા કે અહીં દૂર મોટેરામાંથી જો કોઈ આ મંદિરનો ધજાગરો જોશે તેનુંય કલ્યાણ થશે. અહીંથી દસ-દસ ગાઉ સુધીના મનુષ્યનું કલ્યાણ થઈ જશે, મંદિર દર્શન કરવા આવે કે ન આવે તેનું કંઈ નહિ, પણ અહીં જે આવશે તેનો મોક્ષ થશે. અક્ષરદેરીના મહિમાની સૌ કોઈને રોમ રોમ પ્રતીતિ થઈ જાય.